text: Masoliver i Beveland organitzen un concert solidari amb Els Pets a Olot | NacióGarrotxa
  Masoliver i Beveland organitzen un concert solidari amb Els Pets a Olot
  El 17 i 18 de maig, el grup de Constantí presentarà al Teatre Principal "Som", el seu darrer treball discogràfic
  per Redacció, Olot, 15 de març de 2019 a les 08:17 |
  Els Pets presentaran «Som» a Olot el 17 i el 18 de maig. | ACN.
  Les empreses garrotxines Masoliver i Beveland organitzen un concert solidari que durant dos dies portarà Els Pets a Olot. El 17 i 18 de maig, el grup de Constantí presentarà al Teatre Principal d´Olot el seu darrer treball discogràfic, Som. Les entrades per al concert, que compta amb la col·laboració de l'Ajuntament, es posen a la venda a través dels canals de venda habituals d'Olot Cultura i presencialment a les oficines de Can Trincheria i a la taquilla del Teatre Principal.
  Masoliver celebra així el seu 40è aniversari i Beveland el seu 25è, tal com Sandra Masoliver, CEO de Masoliver, i Joel Masoliver, CEO de Beveland, van fer present aquest dijous a l'Ajuntament d'Olot. L'acte també ha comptat amb l'assistència del regidor de Cultura d'Olot, Pep Berga, el regidor de Promoció Econòmica, Estanis Vayreda, i sor Lucía Caram, impulsora del projecte #Invulnerables.
  Després de cinc anys del seu darrer disc d'estudi, Els Pets, tornen als escenaris amb tota la força de la ma d'un nou treball discogràfic: Som. Amb una escenografia i posta en escena acurada, presenten el seu nou disc en una gira que, a dia d'avui, ha exhaurit entrades en tots els llocs on han tocat.
  Els diners que es recullin es destinaran al projecte #Invulnerables destinat a la lluita contra la pobresa. Aquesta iniciativa treballa perquè tots els infants i les seves famílies tinguin les mateixes oportunitats, independentment del seu origen. L'objectiu és trencar el cercle de la pobresa que es transmet de generació en generació a través d'una eina fonamental: l'educació. Invulnerables va dirigit a nens i famílies que viuen en un context de màxima vulnerabilitat. Aquesta intervenció donarà resposta a les necessitats bàsiques no cobertes, oferint acompanyament i recolzament integral a la família, i orientació als pares i mares.
  Pep Berga, Sandra Masoliver, sor Lucía Caram, Joel Masoliver i Estanis Vayreda durant la presentació de la iniciativa solidària. Foto: @olotuit.
  Dins el marc de la responsabilitat social corporativa, l´objectiu de Masoliver i Beveland amb aquests concerts és donar suport a la cultura catalana i al programa solidari #Invulnerables de Sor Lucía Caram i l´Obra Social 'la Caixa'. Concretament, Masoliver i Beveland destinaran els beneficis dels concerts a realitzar projectes solidaris a les comarques gironines.
  2019 un any d'aniversaris per a Masoliver i Beveland
  Masoliver es va fundar l'any 1979. Dins de Masoliver Grup, la companyia comercialitza i distribueix productes d'alimentació i begudes d'alta qualitat. Les més de 60 marques del seu portafoli es distribueixen a Espanya, Portugal i Cuba a través del canal d'alimentació, on és present a la majoria de grans cadenes, a més de Cash&Carry i el canal Horeca (hotels, restaurants i càterings).
  Masoliver és una de les principals empreses del sector de la distribució de productes d'alimentació i begudes a Espanya. Al llarg d'aquests 40 anys, Masoliver s'ha consolidat com una moderna i dinàmica companyia preparada per afrontar els reptes de futur i garantint el millor servei i atenció al client.
  L'empresa de licors Beveland, amb 25 anys elaborant licors i destil·lats, va néixer amb la voluntat de ser una empresa de futur, amb gran projecció internacional. L´important ritme de creixement de Beveland al llarg dels últims anys ha facilitat la seva adaptació a les noves tecnologies amb un compromís en la millora constant en la qualitat del producte i el seu disseny, sense oblidar l'atenció al client, buscant d'aquesta forma la màxima satisfacció del consumidor.
  Agenda, Espectacles, #Invulnerables, iniciativa solidària, Teatre Principal d'Olot, Els Pets, Beveland, Masoliver, Sor Lucia Caram